Source: https://mynitra.sme.sk/c/7874704/v-euphoria-shopoch-nasli-pseudodrogy-predavacov-sud-predvolal-ako-svedkov.html
Timestamp: 2019-04-24 07:07:34+00:00

Document:
V Euphoria shopoch našli pseudodrogy. Predavačov súd predvolal ako svedkov - mynitra.sme.sk
V Euphoria shopoch našli pseudodrogy. Predavačov súd predvolal ako svedkov
Sieť obchodov zavreli pred tromi rokmi. Bylinky a soli do kúpeľa zhabala polícia.
23. jún 2015 o 10:35 Miriam Hojčušová
Časť tovaru, ktorý zaistila polícia pri razii v roku 2012.(Zdroj: polícia)
NITRA. Kauza Euphoria shopy je už na nitrianskom okresnom súde. Proces sa však nezačal. Dôvodom je chýbajúci obhajca pre Adriana Romualda B. z Poľska.
Druhým obžalovaným je Marek A. z Martina. Stíhajú ich za drogovú trestnú činnosť. Podľa polície dodávali syntetické drogy do obchodov s názvom Euphoria shop a Hypnotic, ktoré fungovali vo viacerých slovenských mestách. Boli aj v Nitre a Šali.
Sieť predajní zavreli po policajnej razii v júni 2012. Vyšetrovanie bolo ukončené pred rokom, prokurátor podal v júni 2014 obžalobu na súd.
Poliak má tlmočníčku
Mužov stíhajú ako spolupáchateľov pre dva pokračujúce zločiny - nedovolenú výrobu omamných a psychotropných látok, jedov a prekurzorov, ich držanie a obchodovanie s nimi a pre šírenie toxikománie.
Proces sa mal začať už v apríli, Poliak sa však podľa prokuratúry ospravedlnil. Oznámil, že pracuje vo Švajčiarsku ako robotník a v tom čase údajne ešte nemal nárok na dovolenku.
V júni na súd do Nitry pricestoval, no nemal obhajcu. Traja mu vypovedali plnú moc, vraj ich nezaplatil, nemal peniaze. Obhajcu mu preto zabezpečil súd.
Adrian sudkyni povedal, že sa má stretnúť ešte s jednou právničkou a až potom sa rozhodne, kto ho bude pred súdom obhajovať. Komunikoval prostredníctvom tlmočníčky.
Druhý obžalovaný Marek A. z Martina na súd neprišiel. Jeho obhajca oznámil, že klient súhlasí, aby sa konalo v jeho neprítomnosti.
Nebezpečné suveníry
Pojednávanie malo trvať tri dni, predvolaných bolo množstvo svedkov z viacerých miest na Slovensku. Všetky termíny ale musel súd zrušiť, bez obhajcu proces odštartovať nemohol. Sudkyňa ho odročila na september.
„Poliak vedel, že sa bez obhajcu pojednávať nebude. No ak by nepricestoval, riskoval by, že súd na neho vydá zatykač,“ povedal nám zdroj.
Medzi svedkami sú osoby, ktoré figurovali ako konatelia firiem (bol medzi nimi aj bezdomovec), a predavači z kontroverzných obchodov. Predávali v nich imitácie aromatických byliniek a kúpeľových solí, oficiálne malo ísť o suveníry. Na obaloch bolo napísané, že výrobok je zakázané konzumovať.
Študentovi bolo zle
„Na všetkých nami ponúkaných produktoch je jasne a zreteľne vyznačené: Výrobok je zakázané konzumovať! V prípade nesprávneho použitia výrobku hrozí nebezpečenstvo vzniku zdravotných ťažkostí a vtedy je potrebné vyhľadať lekársku pomoc...“ napísali nám predstavitelia Euphoria shopu, keď sme ich svojho času upozornili na prípad študenta z okresu Nitra, ktorý mal zdravotné problémy.
Jeho mama povedala, že užil imitáciu kúpeľovej soli. Kamaráti ju mali kúpiť v nitrianskom obchode na vyvolanie eufórie.
„Syn mal malé zreničky ako špendlíková hlavička, lietal zboka na bok, ako keby mal vypité, zamrzla mu sánka, nemohol rozprávať. Bolo mu strašne zle, vracal, potil sa. Namerala som mu tlak 180/120,“ opísala matka stav svojho syna.
Analýza podľa polície potvrdila, že viaceré výrobky obsahovali návykové chemické látky. Užívatelia podľa odborníkov trpeli paranoidnými preludmi, boli agresívni, nebezpečne im stúpol krvný tlak.
„Bylinky sa fajčili, práškové soli do kúpeľa šnupali. Nových zákazníkov predavači inštruovali, akým spôsobom sa tovar užíva,“ vyhlásil po policajnej razii v roku 2012 krajský policajný riaditeľ.
Polícia vtedy informovala, že v byte, ktorý si Poliak prenajal v Martine, našla 15 271 vrecúšok s podozrivými látkami. Cudzinec bol údajne v minulosti odsúdený za prevoz drog z Holandska do Poľska.
Najväčšie tržby mal podľa polície nitriansky Euphoria shop, ktorý naposledy sídlil v hoteli na pešej zóne. Monitorovali ho niekoľko mesiacov.
Krátko pred raziou začal v centre Nitry fungovať ďalší podobný obchod - Hypnotic. Predchodcami Euphoria shopov boli Crazy shopy, kde vraj predávali tie isté výrobky len s inými názvami.
Polícia mala dlho zviazané ruky, pretože tovar obsahoval zložky, ktoré vtedy neboli na zozname zakázaných omamných a psychotropných látok. Často sa vraj líšili iba drobnou úpravou molekuly. Preto ich volali pseudodrogy.
„Hoci distribútori nie sú dodnes odsúdení, cieľ bol splnený - sieť obchodov bola zatvorená,“ povedal človek, ktorý sa kauze venoval.

References: súd 
 súd 
 súd 
 súd 
 súd 
 súd